Drie ‘renosterstropers’ vas ná skootDie renosterhorings wat in die verdagtes se besit gevind is. Foto: SAPD Wildbewaarders van die Klaserie-natuurreservaat naby Hoedspruit in Limpopo het Dinsdagmiddag drie vermeende renosterstropers vasgetrek. Kol. Ronel Otto, provinsiale polisiewoordvoerder, het gesê ŉ wildbewaarder het omstreeks 14:00 ŉ skoot in die reservaat gehoor en gaan ondersoek instel. “Die span het die verdagtes se spoor opgemerk en begin volg,” het Otto gesê. Die drie verdagtes is omstreeks 16:30 aangekeer en aan die polisie oorgegee. ŉ Ongelisensieerde jaggeweer, ammunisie en renosterhorings is in hul besit gevind. Otto het gesê een van die verdagtes is ŉ plaaslike inwoner en twee is van Mosambiek. Hulle sal na verwagting Woensdag in die Hoedspruit-landdroshof verskyn op aanklagte van die onwettige besit van renosterhoring en die onwettige besit van ŉ vuurwapen en ammunisie.